पणजीः थिवीचो आदलो आमदार आनी गोमंतक साहित्य सेवक मंडळाचो आदलो अध्यक्ष विनायक नायक यादस्तीक पुरस्कार आदलो उपसभापती आनी लेखक शंभू भाऊ बांदेकार हाका आदले केंदीय राज्यमंत्री रमाकांत खलप हाचे हस्तुकीं भेटयलो.
 शिक्षकांक धड पगार मेळनाशिल्लो, अनुदान मेळनाशिल्लें अशे परिस्थितींत विनायक नायक हाणे कळंगुटे हायस्कूल चलयलें. समाजवादी विचारसरणीचे नायक हांणी कार्यप्रवणतेचो मूलभूत विचार केन्ना सोडलो ना. शिक्षण प्रसाराचें काम तांणी केलें. आंबेडकर, फुले हांच्या विचाराचो तांचेर प्रभाव आशिल्लो अशें साहित्य सेवक मंडळाच्या सभाघरांत जाल्ले हे कार्यावळींत रमाकांत खलप हांणी सांगलें.
 म्हज्या बाबाचो पिंड राजकारणाचो नाशिल्लो. तरीय ते वीस वर्सा सरपंच आशिल्ले उपरांत आमदार जाले. मात आपल्या तत्वां कडेन ताणी केन्नाच तडजोड केली ना अशें विनायक नायक हांची चली वर्सा परबान सांगलें. विनायक नायक हांचो चलो परान नायकान बाबाच्या समविचारी व्यक्तीक पुरस्कार मेळिल्ले खातीर खोस उक्तायली. शंभू बांदेकार विनायक नायकान निरपेक्ष वृत्तीन समाजासेवा केली अशें सांगलें. सुरवेक रमेश वंसकारान येवकार दिलो आनी विठ्ठल गांवसान उपकार मानले.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 